WICE มั่นใจปี 65 รายได้โต 20% แตะ 9 พันลบ. รับ 4 กลุ่มธุรกิจหลักหนุน
WICE มั่นใจปี 65 รายได้โต 20% แตะ 9 พันลบ. อานิสงส์ทุกธุรกิจ-เครือข่ายพันธมิตรหนุนหลังการขนส่งครอบคลุมทุกเส้นทาง ขณะที่ปี 64 โชว์กำไร 535.53 ลบ. เพิ่มขึ้น 166.32% จากปีก่อน พร้อมจ่ายปันผลหุ้นละ 0.23 บาท ขึ้น XD 9 มี.ค. 65
24 ก.พ. 2565

นายชูเดช คงสุนทร กรรมการผู้จัดการ ฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE ผู้ให้บริการโลจิสติกส์ระหว่างประเทศแบบครบวงจร เปิดเผยถึง ผลประกอบการไตรมาส 4/2564 บริษัทยังคงเดินหน้าทำกำไรสูงสุดต่อเนื่องเป็นไตรมาสที่ 8 ติดต่อกัน โดยมีรายได้รวม 2,392.36 ล้านบาท เพิ่มขึ้น 70.99 % จากช่วงเดียวกันของปี 2563 ที่มีรายได้รวม 1,399.16 ล้านบาท  และมีกำไรสุทธิ 180.36 ล้านบาท เพิ่มขึ้น 203.65% จากช่วงเดียวกันของปีก่อนที่มีกำไรสุทธิ 59.40 ล้านบาท
ขณะที่ผลประกอบการปี 2564 บริษัทมีรายได้เติบโตกว่าเป้าหมาย โดยมีรายได้รวม 7,670.74 ล้านบาท เพิ่มขึ้น 91.50% เมื่อเทียบกับงวดเดียวกันของปีก่อนที่มีรายได้รวม 4,005.57 ล้านบาท และมีกำไรสุทธิ 535.53 ล้านบาท เพิ่มขึ้น 166.32% จากช่วงเดียวกันของปีก่อนมีกำไรสุทธิ 201.08 ล้านบาท
สำหรับด้านสัดส่วนรายได้ปี 2564 ปรับตัวเพิ่มขึ้นแบ่งเป็น บริการการขนส่งทางทะเล (Sea Freight) สัดส่วน 47%, การขนส่งทางอากาศ (Air Freight) สัดส่วน 23%, การขนส่งสินค้าข้ามพรมแดน (Cross Border Service) สัดส่วน 25% , และงานซัพพลายเชนโซลูชั่นส์ สัดส่วน 5%
ทั้งนี้ ผลประกอบการของบริษัทปรับตัวเพิ่มขึ้นจากแผนกลยุทธ์ที่ได้วางไว้ โดยมุ่งเน้นเพิ่มความสามารถในการทำกำไรใน 4 กลุ่มธุรกิจหลักประกอบกับยังคงอยู่ในช่วงไฮซีซั่น ธุรกิจที่มีปริมาณความต้องการขนส่งสินค้าปรับตัวสูงขึ้นอย่างต่อเนื่องของเศรษฐกิจในกลุ่มประเทศตลาดหลัก ได้แก่ สหรัฐฯ และ จีน ครอบคลุมการให้บริการขนส่งสินค้ากลุ่มมาร์จิ้นสูง อาทิ กลุ่มชิ้นส่วนยานยนต์, กลุ่มเครื่องใช้ไฟฟ้าภายในบ้าน และ กลุ่มชิ้นส่วนอิเล็กทรอนิกส์เป็นหลัก
สำหรับปัจจัยเสริมด้านค่าระวางเรือที่ยังคงอยู่ในระดับสูงต่อเนื่อง จากปัญหาตู้คอนเทนเนอร์ขาดแคลน และ ความแออัดของท่าเรือ (Congestion) โดยบริษัทคาดว่าปัจจัยดังกล่าวจะยังคงส่งผลกระทบต่อเนื่องจนถึงกลางปี 65 ซึ่งถือว่าเป็นผลดีต่อบริษัท อย่างไรก็ตามบริษัทยังคงบริหารจัดการตามแผนได้เป็นอย่างดีและสามารถให้บริการได้อย่างต่อเนื่อง
นอกจากนี้ที่ประชุมคณะกรรมการบริษัทมีมติอนุมัติเสนอจ่ายเงินปันผลในอัตราหุ้นละ 0.23 บาท สำหรับรอบปีบัญชีสิ้นสุดวันที่ 31 ธ.ค. 64 คิดเป็นจำนวนเงิน 149.94 ล้านบาท หรือคิดเป็น 30.81% ของกำไรสุทธิ โดยกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี (Record Date) และกำหนดรายชื่อผู้ถือหุ้นที่มีสิทธิได้รับเงินปันผล (Record Date) ณ วันที่ 10 มีนาคม 2565 และกำหนดจ่ายเงินปันผลในวันที่ 13 พฤษภาคม 2565 โดยเตรียมขออนุมัติจากที่ประชุมสามัญผู้ถือหุ้น ประจำปี 2565 ในวันที่ 29 เมษายน 2565 พร้อมทั้งมีมติอนุมัติการเพิ่มทุนจำนวน 66.50 ล้านบาท เพื่อรองรับการลงทุนในคลังสินค้าแห่งใหม่ ภายใต้ บริษัท ไวส์ ซัพพลายเชน โซลูชั่นส์ จำกัด (บริษัทย่อย) โดยคาดว่าจะสามารถเปิดให้บริการและทยอยรับรู้รายได้ในไตรมาส 2/2565
“ทิศทางการดำเนินงานในปี 2565 จะมีแนวโน้มเติบโตอย่างต่อเนื่อง ทั้งในด้านปริมาณงานที่เพิ่มขึ้นในทุกธุรกิจ จากการให้บริการที่ครบวงจร และ การขยายโครงข่ายพันธมิตรการขนส่งครอบคลุมทุกเส้นทาง ซึ่งทั้งหมดอยู่ในแผนการดำเนินงานที่วางไว้ โดยคาดว่าจะสามารถสร้างการเติบโตของรายได้ที่ 20% หรือประมาณ 9,000 ล้านบาท” นายชูเดช กล่าว